[{"text_idx": "#000001", "text": "Apostel Paulus kirjutab enne jutluse aluseks olevat kirjakohta erinevatest vaimuandidest: \u201eNii antakse u\u0308hele Vaimu kaudu tarkuseso\u0303na, teisele aga tunnetuseso\u0303na sellesama Vaimu poolt; u\u0308hele usku sessamas Vaimus, teisele aga tervendamise armuande ikka samas Vaimus; u\u0308hele va\u0308ge imetegudeks, teisele prohvetlikku kuulutamist, kolmandale vo\u0303imet eristada vaime; u\u0308hele mitmesuguseid vo\u0303o\u0303raid keeli, teisele aga keelte to\u0303lgendamist.\u201c (1Kr 12:8\u201310) Ja nu\u0308u\u0308d kirjutab Paulus: \u201eAga taotlege suuremaid armuande! Ja ma na\u0308itan teile veel u\u0308levama tee.\u201c (1Kr 12:31) Ja edasi kirjutab ta armastusest. Apostel u\u0308tleb, et kui vaimuandidega koos pole armastust, siis on need annid va\u0308a\u0308rtusetud. See peaks meid tegema valvsaks. Tuleb va\u0308lja, et Pu\u0308ha Vaimu ande on vo\u0303imalik kasutada nii, et nendel puudub igasugune va\u0308a\u0308rtus. See, mida me teeme, peab olema tehtud armastuses."}, {"text_idx": "#000003", "text": "Kui na\u0308eme, et me ei oska o\u0303igesti armastada, siis tuleb seda o\u0303ppida. Kui kristlane o\u0303pib Jumalat tundma, siis o\u0303pib ta ka armastama. Paulus kirjutab: \u201eKui ma olin va\u0308eti laps, siis ma ra\u0308a\u0308kisin nagu va\u0308eti laps, mo\u0303tlesin nagu va\u0308eti laps, arutlesin nagu va\u0308eti laps. Aga kui ma sain meheks, ja\u0308tsin ma ko\u0303rvale va\u0308eti lapse kombed.\u201c (1Kr 13:11) Va\u0308eti lapse all mo\u0303tleb Paulus ebaku\u0308pset kristlast, kes pole veel o\u0303ppinud Jumala riigi olemust ja kombeid. Lapsepo\u0303lv on oluline osa elust, kuid u\u0308hel hetkel tuleb sellest va\u0308lja kasvada. Me ei saa ja\u0308a\u0308da lapskristlasteks igavesti."}, {"text_idx": "#000006", "text": "Meenub lugu u\u0308hest noorpaarist, kes tuli kirikuo\u0303petaja jutule, et o\u0303petaja neid laulataks. Tol korral vaimulik tundis oma su\u0308dames, et noortel tuleb veel oodata, jo\u0303uda oma armastuses selgusele. Seeto\u0303ttu kirikuo\u0303petaja esitas noormehele ku\u0308simuse: \u201eKui te la\u0308hete sinu armsamaga mootorrattaga so\u0303itma ja teete kohutava avarii ning selle avarii tulemusena ja\u0308a\u0308b sinu kallim eluks ajaks halvatuks, invaliidiks ja see ko\u0303ik juhtub enne pulmi. Kas sa siiski abielluksid temaga?\u201c Noormehe reaktsioon oli ebalev."}, {"text_idx": "#000009", "text": "Teine inimene, u\u0308ksko\u0303ik missugune ta on, on Jumala loodud. Ja see inimene on loodud minust teistsuguseks po\u0303hjusega ning saab just oma eripa\u0308ra to\u0303ttu ta\u0308ita siin maailmas sellist u\u0308lesannet, mida mina ise iial teha ei saaks. Peale selle on Jumala jaoks olnud oluline, et minu ja selle inimese teed ristuksid. Jumal na\u0308itab meile la\u0308bi meile ebamugavate inimeste, et me tegelikult ise ei suuda mingist piirist alates inimest vo\u0303tta vastu to\u0303elise armastusega. Armastus aga ei u\u0308tle iialgi, nu\u0308u\u0308d mulle aitab. Paulus u\u0308tleb: \u201eArmastus ei ha\u0308a\u0308bu kunagi.\u201c (1Kr 13:8a)"}, {"text_idx": "#000010", "text": "Siis tunnen ma a\u0308ra, et ma omast jo\u0303ust ei ole vo\u0303imeline na\u0308gema igas inimeses ristilo\u0308o\u0308dud Kristust. Kas ma suudan na\u0308ha inimestes seda Kristust, kes on pekstud, alandatud, no\u0303rkemas ristil? Aga kui paljude inimeste hingi on kogu maailma kurjus alandanud ja peksnud? Nad ise ei pruugi seda na\u0308ha. Nii kaval on olnud kurja to\u0308o\u0308. Kas me nendes inimestes na\u0308eme ristilo\u0308o\u0308dud Kristust? Kas me suudame inimestele vaadata Jumala armastavate silmade kaudu? On inimesi, kes on meile kallid. Aga meie elus on ka inimesi, keda me kuidagimoodi seedime, kellest me tegelikult lugu ei pea. Need inimesed on meile justkui vo\u0303o\u0303rad ning meil ei ole mingisugust la\u0308hedust nende vo\u0303o\u0303raste inimestega."}, {"text_idx": "#000011", "text": "Siiski just nendele inimestele peaksime po\u0308o\u0308rama ko\u0303rgendatud ta\u0308helepanu. Jeesus u\u0308tleb: \u201eArmastage oma vaenlasi ning tehke head /.../ ja teie palk on suur ja te olete Ko\u0303igeko\u0303rgema lapsed.\u201c (Lk 6:35) Me peame eneselt ku\u0308sima, kas me oleme Kristusega vo\u0303i ilma Temata. Sest meie jaoks vastumeelset inimest on Kristus armastanud juba enne, kui see inimene su\u0308ndis. Jumal otsustas tema luua siia maailma. Jeesus ise on armastanud seda inimest, minnes surmani, pealegi ristisurmani. Meie aga ei taha tihtipeale meie jaoks ebamugavate inimestega tegemist teha. Miks on see inimene mulle vo\u0303o\u0303ras, miks ma ei suuda temast aru saada, teda mo\u0303ista? Kui seda inimest ei oleks, kas ma u\u0308ldse leinaksin teda? Kas see on siis kristlik armastus?"}, {"text_idx": "#000013", "text": "Jeesus on meid nii palju armastanud mitte sellepa\u0308rast, et me oleme targad, et me teeme midagi ha\u0308sti, et me oleme nii tublid ja heatahtlikud. Jeesus on armastanud, sest inimene vajab seda armastust. Jumala armastuse to\u0303ttu saab inimeses uuesti tulla esile see algselt kavandatud jumalana\u0308olisus. Iga inimene vajab armastust, et ja\u0308rele mo\u0303elda, tunnetada a\u0308ra oma olukord, et meelt parandada ja saada uueks looduks, et temasse tuleks elu. Meie u\u0308lesanne on armastada. Vaadakem inimeste peale, keda kohtame oma elus, kes on osa meie elust. Kas ma oskan teda armastada pika meelega, hellalt, ilma kadeduse ja hooplemiseta? Kas ma oskan teda armastada ilma, et otsiksin omakasu, ilma a\u0308rrituseta? Leppides ko\u0303igega, uskudes, lootes ja taludes ko\u0303ike? Kas oskan armastada sellise armastusega, millega Kristus on mind armastanud?"}, {"text_idx": "#000014", "text": "Vaatamata meie olukorrale julgustab meid Pu\u0308hakiri, sest praegusel ajal ongi asjad veel poolikud. Paulus kirjutab: \u201eMa tean ju, et minus \u2013 see ta\u0308hendab minu loomuses \u2013 ei ole head. Tahet mul on, aga head teha ma ei suuda.\u201c (Rm 7:18) Jah, praegu on ko\u0303ik veel poolik. Paulus kirjutab samuti: \u201ePraegu me na\u0308eme aimamisi nagu peeglist, siis aga palgest palgesse. Praegu ma tunnetan poolikult, siis aga tunnetan ta\u0308iesti, nagu minagi olen ta\u0308iesti tunnetatud.\u201c (1Kr 13:12) Jumal teeb meis ja\u0308tkuvalt oma to\u0308o\u0308d, Pu\u0308ha Vaim pu\u0308hitseb meid ja\u0308tkuvalt. Alles taevas me na\u0308eme ko\u0303ike nii, nagu see tegelikult on. Taevas o\u0303pime ka ennast lo\u0303puks ta\u0308ielikult tundma, uuel viisil."}, {"text_idx": "#000015", "text": "Aga juba praegu o\u0303petab meile Jumala So\u0303na, et ajalikele asjadele on vastukaaluks usk, lootus ja armastus. Meie usk on usk Jeesusesse Kristusesse. Meie loodame sellele, mida Jeesus Kristus tegi oma ristisurma ja u\u0308lesto\u0303usmise la\u0308bi. Meie armastus saab alguse sellest, et Jumal on meid enne armastanud hoomamatu, piiritu armastusega. Armastagem siis ka meie \u201eIssandat, oma Jumalat, kogu oma su\u0308damega ja kogu oma hingega ja kogu oma mo\u0303istusega\u201c (Mt 22:37) ning \u201earmastagem oma ligimest nagu iseennast. Neis kahes ka\u0308sus on ju koos kogu Seadus ja Prohvetid.\u201c (Mt 22:39\u201340) \u201eEnt nu\u0308u\u0308d ja\u0308a\u0308b usk, lootus, armastus, need kolm, aga suurim neist on armastus.\u201c (1Kr 13:13) Aamen."}, {"text_idx": "#000021", "text": "Pa\u0308evast-pa\u0308eva koolis usundio\u0303petusega tegeledes olen ikka aeg-ajalt pu\u0308u\u0308dnud so\u0303nastada oma o\u0303petatava aine aluseks olevaid po\u0303himo\u0303tteid ning mo\u0303elda, missugune on selle o\u0303ppeaine suhe kirikuga. Na\u0308iteks, kas"}]